钦定古今图书集成/方舆汇编/职方典/第1285卷 > 《图经》据夷播溆三州之境
## 钦定古今图书集成/方舆汇编/职方典/第1285卷 > 《图经》据夷播溆三州之境

东通于邵南通于融

北接武陵东亘长沙

魏了翁《观亭记》“南距广西，东障湖南。”

《平蛮记》：“郡据辰沅之上流，山连湖湘之绝徼。” 《鹤山书院记》：“五老在其左，飞山属其右，而侍郎嶷立于前，冈峦错峙，风气融结。”

《苏坡公札子》：“山谿重复，道路险绝。”

《惠爱堂记》：“西连施黔，南抵交广，东接都梁，正湖右四塞咽喉之邦。”

《勋绩碑》：“辰沅障其东北，思播控其西南，左钤五开，右辖铜鼓。”

《皇舆考》百蛮襟喉，辰沅宝武之藩篱。

天柱县

上控黔东，下襟沅、芷，囊百蛮而通食货，顺江流而达辰、常。山川耸峻，樠水东流，界在黔、楚之交，尤为峒苗砥柱。

会同县

重山叠翠，迤递南来，融为平旷。南有大河，流入于治西。金龙控其东，青坡绕其西，崖屋、硝石耸其南，“云盘层叠” 障其北，此会同形胜之大概也。

接五老之雄峙，据九江之上游，东亘湖南，西连云、贵。天马控而“金龙按其脊，旺溪联而洪江汇其渚。重山罗岭为郛郭，若水汶湍为沟渠” ，殆兼渠阳之胜而雄视五城者矣。

通道县

山峦叠障，鸟道芊绵。襟罗濛而带芙蓉，控烟墩而连佛子。扺黔、粤之穷边，壮渠阳之右臂。绥宁县

南连百粤，东抵都梁，峰峦萃嵂而外环，溪涧涟漪而逆折，为苗峒之要地，据洪江之上流。山多峻削，水复湍急，人情轻躁，易动难安，此其宜也。勿论乡都无里许之平壤，即城郭亦如箕形倾仄，古称“飞凤徽” ，诚所以家无积贮，终鲜盖藏。况城虽弹丸，亦黔滇之便道，交广之门户。南控苗穴，北镇猺巢，为全边之上游乎。